钦定古今图书集成/方舆汇编/职方典/第1353卷 > 肇庆府猺獞峒蛮考
## 钦定古今图书集成/方舆汇编/职方典/第1353卷 > 肇庆府猺獞峒蛮考

明

孝宗弘治四年，泷水蛮乱，总督右副都御史秦纮等讨平之。

按《通志》：“弘治四年，泷水后山贼乱，总督右副都御史秦纮，总镇太监王敬、总兵官伏羌伯毛锐讨平之。先是后山诸贼为患有年，乍服辄叛。监司议谓彼速天诛，罪不可宥。纮等乃调取汉达官军、土兵、义勇、民壮，行委湖广按察使陶鲁统领。时鲁带管岭西道，用事军门。鲁誓于众曰：‘先平泷水，而后后山可破也’。” 即行参将陈皞，都指挥白玉、马义，统督各官兵进攻泷水，舍舟登陆，深入石狗、红豆、云阳、白梅、火烧、风门、铁场诸山，分守要害。擒斩首从贼徒五百三十九名颗，夺回被掳男妇三十一名口，俘获贼属一百四十名口，贼从器仗三百六十七件。泷水悉平。自是顺流而东，驻札太平营。鲁行广州府知府林泮“勘画地图，给领旗榜。鲁遣都指挥马义、李敬、何清率领指挥孙璧、李寅、谢谦、杨玉等官军并土官、目兵，分为四哨，攻破野鸭山、员鱼坑、蓝粪山、青芒、黄峒、铁峒、白云、木谿、乍坪、小长江、金坑、黄竹、长坪等山，擒斩首从贼人首级一千八百七十四名颗，俘获贼属一百五十七名口，夺回被掳男妇二百零” 七名口，胁从尽释，地方始平。十五年，猺贼劫掠县城，总旗徐洪死之

按《通志》：“十五年，猺贼八十馀，窃入城中，烧毁县治，劫掠库藏。总旗徐洪奋身出战，死之。其后贼势益猖獗，乡村被害尤甚。”

武宗正德十四年，恩平贼作乱，都御史杨旦等讨平之。

按《通志》：“正德十四年，恩平贼苏万里等乱，总督都御史杨旦，总镇太监王堂，总兵官抚宁侯朱麒讨平之。先是，万里与阳江县贼马文广等合伙数百，流劫恩平、阳春、阳江、新宁诸县地方，屯聚莲塘、乐安之间，道梗不通。守巡该道右参政章拯、佥事陈纲，调肇庆、阳春、新兴、开平府县民壮，打手乡獞兵，委知府黄瑗、都” 指挥卜玉、通判毛鹓、佘龙、推官金鹗、指挥黑明、费铭、知县黄宽等督领，分道剿之。擒斩九百七十名颗，俘获贼属二百八十四名口，地方始平。

世宗嘉靖二年，阳江贼严阮聚众掠境，兵备王大用擒之。

按《通志》：“嘉靖二年，阳江贼首严阮，聚众侵掠本境。十一月，兵备副使王大用追于庞峒，擒之。十二月，监督参政罗乔率兵继至，斩获甚众。嗣后屡犯屡遁，卒无宁岁。”

十二年，阳春、新兴等处贼乱，佥都御史陶谐、总兵仇鸾讨平之。

按《通志》：“十二年，阳春、新兴、德庆贼乱，提督兵部左侍郎兼左佥都御史陶谐，镇守总兵咸宁侯仇鸾讨平之。先是，阳春县西山、云廉、参峒、湖峒、坐罗下双茶场，贼首赵林花、唐观政、唐朝用、盘胜富、郭安富、何总管、褟文安、黎广雄，德庆州东山、南乡葵岭，贼首凤二全、师安、盘僧堂、新兴黄山坑、石壁等巢，贼首盘晚太、邓” 太弟盘世宽皆恃山险，聚众剽掠乡村，杀掳男妇。尝攻高州城库，敌杀官兵，居民被其骚扰已数十年。至是谐等调兵六万三千，分为三大哨，分道并进，攻破巢寨一百二十五处，擒斩三千七百九十九名颗，俘获贼属三千七百二十名口，残党悉平。三十三年，浪贼麦长裾劫阳春，知县谢复生讨擒之。

按《通志》：“三十三年，浪贼麦长裾攻劫阳春县，知县谢复生讨擒之。先是，长裾及黎汝诚、颜本通等越劫思良等村，知县谢复生躬自督捕，夺回被掳男妇五十馀人。复立赏约，计令招主严群玉同猺人蓝光眼等抵巢擒获长裾，送军门诛之。当道各加劝奖。三十四年，颜本通等仍从黄三坑越劫顺阳、思良等村，复生” 仍督南韶兵追捕。复请兵备道发遣指挥舒焕，帅狼达官军剿散。

三十五年春，新恩贼乱，都御史谈恺、总兵王瑾讨平之。

按《通志》：“三十五年春，新恩贼乱，提督军务左佥都御史谈恺，总兵安远伯王瑾讨平之。先是，新恩、黎源、沙峒诸猺贼，纠结浪贼，剽掠要明新恩地方，势极猖獗。巡按御史郭文周疏其罪以闻，命讨之。至是恺至，决策调集汉土官兵万计，以兵备佥事林应奎为监军，分守参政王国祯督粮饷。既而应奎听调去，国祯兼” 领之。诸将分布哨道，咸有成画。正月，克黎源、沙峒等巢，馀贼走

双石顶，据险以拒。厓石壁立，兵不敢入。忽岚雾四塞，众兵攀厓援磴，直捣巢穴。二月，克塘茶。四月，攻良塘，拔之。凡斩获以数千计，兵威大振。众兵乘胜欲尽剿，背招诸贼，勒兵以请。乃檄通判吕天恩、知县陆汤臣诣营，议剿抚方略。天恩、汤臣诱解青蓝布平十四村贼首，僭号靖江侯朱奀、游天王郑仕明、铁蛇将军冯贵等以城降。六月，振旅还，而新兴平。

三十六年，都御史谈恺发兵讨扶溪、大罗山诸贼，大败之。

按《通志》：“三十六年，都御史谈恺发兵讨扶溪、大罗山诸贼，大败其众。夏，兵部右侍郎兼佥都御史王钫继至，平之。四会县扶溪、顾水等山寨，与清远县大罗山相连接，岩峒深峻，林木翳险，延袤数百里。西北通湖广，东南达广西，峒落绵亘，星分棋布，人不敢入。成化、弘治间，众未盈千，岁一流劫，谓之借盐布，民久苦之。” 嘉靖中，生齿日繁，归附渐盛，恣出为患。壬子冬，贼首冯天恩、李汝端诈称天书降，遂移檄自号“罗、扶二山应天承命” 左右都元帅，指斥乘舆，谕民从乱。以陈汝高、李子厚、罗国相、陈日进为副，以陈仕魁、苏朝泰为破阵先锋。大罗山酋长则莫天亮、邓祖胜、龙国育、欧胜清等，皆称公侯将军。先有渠魁陈世豪者，居龙潭大巢，尝僭号“中山王” ，后阳就招抚。然性实桀黠，阴则招集徒众，督府谕令自新。负固不服，拥众万馀，劫回岐巡检杨庆、驿丞戴以文，而掳杀其家属。屠掠之惨，无月无之。于是知州李道全及里耆士民朱正色等数百人闻于守巡，申请军门。时都御史谈恺奏调广西各府州土官目兵“并两广汉、达官军。岭西则参将锺坤秀、朱昇分领兵三万六千有奇，佥事郑东白监之，分十小哨，以攻扶溪、磨刀等寨；岭南游击邹继芳、都指挥王麟分统兵四万六百有奇，佥事贺镂监之，分十小哨，以攻大罗山、龙潭等寨。” 巡按御史徐仲楫至，复委参政王国祯、张英督饷，按察副使林懋举《纪功》，肇庆府通判吕天恩协理军务，兼把截儹运。三月甲子，四哨并发，会东白调任，以佥事经彦采代之。各哨攻破巢峒，斩获甚众，而恺亦报罢。诏以南赣都御史王钫代恺。钫至，申严号令，督责成功。于是经彦采报二哨近日斩获二百馀级，合前凡二千二百有奇。贺镂躬督二哨，分兵穷追，斩获凡一千六“百有奇，岭西左哨斩获一百八十馀级，右哨一百五十馀级，肇庆府通判吕天恩等共擒斩贼级并窝主共二百九十九。” 大罗山陈世豪阳称愿招，镂知其诈，亦阳听之。贼乃立栅四重，屯聚十馀里。知县何应宿诱世豪擒之，其党未知也，乃密示“刻期分遣马镇冲其前，陶金遏其后，郑金翼其左，杨宽” 击其右。丁丑，入大罗山。己卯，攻龙潭。贼闻铳声乃觉，出战皆败。于是连破芋峡塘、仙姑蓢、石榴花等栅，获贼首欧胜清、龙国育，斩之。镂与继芳诱陈汝高至，又斩之。官军历克二百七十馀巢，并清远抚猺汤纪等生擒贼首何南阳及各把截，擒斩一千四百有奇，凡岭西俘馘三千有奇，岭南俘馘四千有奇，夺回被掳人口及获贼牛马器械无算。所至巢穴擒绝，贼属残党悉平。

三十七年秋八月，官兵破贼于德庆、高要等州县。

按《通志》：“三十七年秋八月，遣官军及那地等州狼兵往剿德庆、高要等州县，贼首盘永贤、刘世正、梁德业等，至云扶大山平之。兴宁四会诸邑贼已平，所遗德庆、泷水、阳春、高要、高明、新兴、开平等州县，连界黄三坑、铁场、石人、背山、枣坪等巢，盘踞万山中，岩谷险峻。贼首盘永贤、刘世正、梁德业等皆稔恶渠魁。嘉靖癸” 未、壬辰两次大征，官兵失利，故久不征剿。是年调广西那地等州狼兵往潮州剿倭。同知吕天恩踪迹得贼所在，因言：“狼兵自高要入，惟一百馀里；自德庆入，亦不满二百里。衔枚疾走，一夕可到，出其不意，贼可成擒。” 军门行岭西道，会同总督参将锺坤秀、都指挥蔡祯、胡有名、指挥张机分三哨，仍起乡夫、打手、民壮、猺丁、獞夫，克期扑剿。时贼叠石插箛，据险迎敌。官兵攻破之，擒斩七十七名颗。贼奔集云扶大山，竖栅自卫。又督兵并势攻之，斩获贼首盘永贤、刘世正等二百六十九。俘获贼属，乃夺回被掳男妇，奏凯而还。

穆宗隆庆六年，恩阳、会宁等贼伏诛。

按《广东通志》：“隆庆六年，恩阳及会宁贼伏诛。初，四邑交界怀宁、苔村三巢，贼首罗绍清、侯惟贞、林翠兰、李天存、苏茂松、戚碧潭、杜胜奇、谭权伯。”

伍弘海、冯月明、丁龙泉、李业胜、恩平十三村，贼首陈金莺、新宁、藤峒、九迳、白石等十巢，贼首黄飞鹰、丘胜富、诸可行、黄朝富、陈云梯、黄允盛、黄高晖等久为地方患，至是提督殷正茂议诛之。兵备佥事李诇忖知贼情，报于正茂，遂督副总兵梁守愚、游击王端屯兵恩平，若常戍者。一夕出贼不意，掩其巢，斩林翠兰等四百七十有奇，焚死与俘获者不计。会岭南兵备佥事何子明亦报“藤峒十寨贼可乘。” 即子明监总兵张元勋进剿，一鼓荡平。贼首罗绍清、伍弘海、谭权伯、黄高晖、陈金莺、黄飞鹰俱生致磔于市。。